L 16/2
LT
Europos Sąjungos oficialusis leidinys
2023 1 18
(5)
Sąjungoje reguliariai vyksta karvelių akrobatinio skraidymo renginiai.
Jų metu surenkami karveliai, kurie gali būti kilę iš kelių valstybių narių, ir jų laikytojai juos narvuose perkelia iš kilmės ūkių, kur jie paprastai laikomi, į renginio vietą.
Ten paukščiai paleidžiami parodomiesiems skrydžiams, o po jų sugrįžta į narvus, kuriuose yra grąžinami į savo kilmės ūkį.
Todėl šie renginiai gali būti laikomi parodomis, lygiavertėmis parodoms su plėšriaisiais paukščiais.
Todėl 67 straipsnis turėtų būti iš dalies pakeistas, kad reikalavimai, taikomi plėšriųjų paukščių skraidomosios medžioklės parodoms, taip pat būtų taikomi visoms lygiavertėms parodoms ir kad būtų nustatytos perkėlimo į tokius renginius ir iš jų sąlygos;
(6)
be to, pagal Deleguotojo reglamento (ES) 2020/688 71 straipsnį reikalaujama, kad veiklos vykdytojai nelaisvėje laikomus paukščius į kitą valstybę narę perkeltų tik jei prie jų yra pridėtas kilmės valstybės narės kompetentingos institucijos išduotas veterinarijos sertifikatas.
Šiame straipsnyje taip pat nustatomos tam tikros nuo tokios pareigos nukrypti leidžiančios nuostatos.
Atsižvelgiant į 67 straipsnio pakeitimus, juos būtina atspindėti 71 straipsnio 2 ir 3 dalyse nustatytose nukrypti leidžiančiose nuostatose.
Todėl 71 straipsnis turėtų būti atitinkamai iš dalies pakeistas;
(7)
Deleguotojo reglamento (ES) 2020/688 81 straipsnio 2 dalyje pateikta išsami informacija dėl nelaisvėje laikomų paukščių veterinarijos sertifikato turinio.
Atsižvelgiant į šiuo reglamentu 67 straipsnyje numatytą galimybę perkelti nelaisvėje laikomus paukščius, surinktus viename registruotame ūkyje, kuris yra kilmės valstybėje narėje, tikslinga nustatyti reikalavimus, kurių turėtų būti laikomasi tuo konkrečiu atveju.
Todėl 81 straipsnio 2 dalis turėtų būti atitinkamai iš dalies pakeista;
(8)
Deleguotojo reglamento (ES) 2020/688 91 straipsnyje išsamiai nustatyta kompetentingos institucijos atsakomybė, susijusi su gyvūnų sveikatos sertifikavimu, o konkrečios nuostatos dėl nelaisvėje laikomų paukščių išdėstytos to straipsnio 1 dalies e punkte.
Tikslinga papildyti tas nuostatas siekiant numatyti tapatumo ir fizinius tikrinimus, taip pat dokumentų tikrinimus, kurie turi būti atliekami, kai nelaisvėje laikomi paukščiai, skirti parodai kitoje valstybėje narėje, laikinai surenkami ir laikomi ūkyje sertifikavimo tikslais.
Todėl 91 straipsnis turėtų būti atitinkamai iš dalies pakeistas;
(9)
todėl Reglamentas (ES) 2020/688 turėtų būti iš dalies pakeistas,
PRIĖMĖ ŠĮ REGLAMENTĄ:
1 straipsnis Deleguotasis reglamentas (ES) 2020/688 iš dalies keičiamas taip: 1) 67 straipsnis pakeičiamas taip: „67 straipsnis Parodoms skirtų nelaisvėje laikomų paukščių perkėlimo reikalavimai 1.
Veiklos vykdytojai perkelia nelaisvėje laikomus paukščius į parodą kitoje valstybėje narėje tik jei gyvūnai atitinka 59 straipsnyje nustatytas sąlygas. 2.
Prieš perkeldami nelaisvėje laikomus paukščius į parodą kitoje valstybėje narėje, valstybės narės veiklos vykdytojai gali juos surinkti į vieną toje pačioje valstybėje narėje esantį registruotą ūkį, laikydamiesi šių sąlygų: a) nelaisvėje laikomi paukščiai tame ūkyje lieka ne ilgiau kaip 12 valandų; b) surinkimo metu ūkyje lieka tik atitinkamai parodai skirti nelaisvėje laikomi paukščiai; c) visi ūkyje surinkti nelaisvėje laikomi paukščiai yra kilę tiesiogiai iš registruotų arba patvirtintų ūkių, kuriuose jie nuolat laikomi ir kuriuose jie atitinka 59 straipsnyje nustatytas sąlygas.